กรุงไทยไม่หวั่นสินเชื่อบุคคล
กรุงไทยย้ำไม่ห่วงสินเชื่อรายย่อย ยันเติบโตปกติ เอ็นพีแอลลด สินเชื่อโต 8-10%
17 ต.ค. 2555

กรุงไทยย้ำไม่ห่วงสินเชื่อรายย่อย ยันเติบโตปกติ เอ็นพีแอลลด สินเชื่อโต 8-10%
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ความเป็นห่วงของธนาคารแห่งประเทศไทย (ธปท.) ต่อการขยายตัวสินเชื่อบุคคลนั้นไม่กระทบกับธนาคาร เพราะขณะนี้การเติบโตสินเชื่ออุปโภคบริโภคกลุ่มลูกค้ารายย่อยของธนาคารยังเป็นปกติ ไม่ได้มากกว่าตลาด ส่วนใหญ่เป็นการเติบโตสินเชื่อที่อยู่อาศัย 
ขณะที่หนี้ที่ไม่ก่อให้เกิดรายได้ (เอ็นพีแอล) ปรับตัวลดลงทั้งสัดส่วนต่อสินเชื่อรวมและจำนวนเงินที่เป็นมูลหนี้
นายอภิศักดิ์ ยืนยันว่า ธนาคารยังคงสินเชื่อปีนี้ไว้ที่ 8-10% โดยช่วง 9 เดือน สินเชื่อเติบโตแล้ว 7-8% ส่วนใหญ่มาจากสินเชื่อรายย่อยและสินเชื่อขนาดใหญ่
ขณะที่นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า คุณภาพหนี้ลูกค้าของเคทีซีดีขึ้น ขณะที่เอ็นพีแอลอยู่ในระดับต่ำกว่า 4% และสินเชื่อบุคคลก็ยังเติบโตในระดับปกติ
“ธปท.คงเป็นห่วงการเติบโตทั้งระบบ แต่ของเคทีซีช่วงที่ผ่านมาเติบโต 3% ทั้งปีคาดว่าจะโตได้ 10% และในปีหน้าคาดว่าจะเติบโตได้มากกว่านี้” นายระเฑียร กล่าว
นายระเฑียร กล่าวว่า ขณะนี้บริษัทสามารถขยายบัตรเครดิตได้ใหม่ 1.3 แสนบัตร และลูกค้าสินเชื่อบุคคล 1 แสนบัญชี โดยในจำนวนนี้ 30% เป็นลูกค้าที่ธนาคารกรุงไทยได้ส่งมาให้กับบริษัท เป็นการใช้ฐานลูกค้าของบริษัทแม่ต่อยอดทางธุรกิจ เพราะฐานลูกค้าของธนาคารกรุงไทยมีอยู่จำนวนมาก
นอกจากนี้ บริษัทได้ร่วมกับธนาคารกรุงไทย ออกบัตรเครดิต “เคทีซีเคทีบี เพรชัส พลัส วีซ่า อินฟินิท” สำหรับลูกค้าที่มีเงินฝากเกินปีละ 10 ล้านบาท โดยธนาคารจะเป็นฝ่ายส่งข้อมูลมายังบริษัทเพื่อทำการเชิญให้เป็นลูกค้า ถือเป็นลูกค้าระดับบนที่ธนาคารเรียกว่า เคทีบี เพรชัส พลัส ได้รับการดูแลจากผู้จัดการทางการเงินที่คอยให้คำปรึกษาด้านการลงทุนและวางแผนการเงินส่วนบุคคล
ผู้ถือบัตรจะได้รับสิทธิพิเศษบริการทางลัดผ่านช่องพิธีการตรวจคนเข้าเมือง ได้เข้าร่วมกิจกรรม การจัดสัมมนาต่อยอดความรู้ทางธุรกิจด้านการเงินและการลงทุนที่ธนาคารจัดขึ้นต่อเนื่อง 
ขณะเดียวกัน ยังได้รับสิทธิบริการก่อนที่สาขาของธนาคาร ได้รับรายงานสรุปสินทรัพย์ลงทุน เกาะติดความเคลื่อนไหวตลาดการเงินและภาวะเศรษฐกิจรายวัน พร้อมทั้งได้รับการยกเว้นค่าธรรมเนียมและได้รับส่วนลดอัตราค่าธรรมเนียมโอนเงินต่างประเทศ